b'\n_START_ARTICLE_\nFilmo monta\xc5\xbeas\n_START_PARAGRAPH_\nFilmo montavimas\xc2\xa0\xe2\x80\x93 k\xc5\xabrybinio poprodukcinio filmo k\xc5\xabrimo proceso dalis. Pats terminas \xe2\x80\x9efilmo montavimas\xe2\x80\x9c tiesiogiai apib\xc5\xabdina darb\xc4\x85 su filmo juostele, ta\xc4\x8diau dabar \xc5\xa1is terminas vis dar pla\xc4\x8diai naudojamas, nors ir kalbama apie darb\xc4\x85 su skaitmenin\xc4\x97mis technologijomis._NEWLINE_Filmo montuotojas dirba su visi\xc5\xa1kai neapdirbta med\xc5\xbeiaga, jis i\xc5\xa1renka atskirus kadrus ir kombinuodamas juos \xc4\xaf tam tikr\xc4\x85 sek\xc4\x85 sukuria vientis\xc4\x85 judant\xc4\xaf vaizd\xc4\x85. Filmo montavimas yra apib\xc5\xabdinamas kaip meno forma arba \xc4\xafg\xc5\xabdis, meno, kuris daro kin\xc4\x85 unikaliu ir tuo i\xc5\xa1skiria j\xc4\xaf i\xc5\xa1 kit\xc5\xb3 meno \xc5\xa1ak\xc5\xb3, nors montavimas turi pana\xc5\xa1um\xc5\xb3 su poezija bei roman\xc5\xb3 ra\xc5\xa1ymu. Filmo montavimas yra da\xc5\xbenai apib\xc5\xabdinamas, kaip nematomas menas, nes jei \xc5\xa1is darbas atliekamas pakankamai kruop\xc5\xa1\xc4\x8diai ir profesionaliai, \xc5\xbei\xc5\xabrovas gali taip \xc4\xafsijausti \xc4\xaf siu\xc5\xbeet\xc4\x85, kad n\xc4\x97 nepasteb\xc4\x97s montuotojo \xc4\xafd\xc4\x97to darbo. Filmo montavimas, tai menas, technika ir sugeb\xc4\x97jimas surinkti ir sumontuoti atskirus kadrus \xc4\xaf vien\xc4\x85 nuosekli\xc4\x85 sek\xc4\x85. Filmo montuotojo darbas n\xc4\x97ra vien mechaninis kadr\xc5\xb3 montavimas, karpymas ar scen\xc5\xb3 su dialogais koregavimas. Jis turi k\xc5\xabrybi\xc5\xa1kai dirbti su vaizdini\xc5\xb3 sluoksniais, siu\xc5\xbeetine linija, dialogais, muzika, taip pat ir aktori\xc5\xb3 pasirodymais, tam, kad gal\xc4\x97t\xc5\xb3 sukurti ir efektyviai perteikti film\xc4\x85, kaip darni\xc4\x85 visum\xc4\x85. Montuotojai da\xc5\xbeniausiai atlieka dinami\xc5\xa1k\xc4\x85 rol\xc4\x99 filmo k\xc5\xabrimo procese._NEWLINE_Per\xc4\x97jus prie skaitmeninio montavimo am\xc5\xbeiaus, filmo montuotojai ir j\xc5\xb3 asistentai tapo atsakingi u\xc5\xbe daugyb\xc4\x99 filmo k\xc5\xabrimo sri\xc4\x8di\xc5\xb3, kurias anks\xc4\x8diau atlikdavo kiti. Pavyzd\xc5\xbeiui, anks\xc4\x8diau vaizdo montuotojai buvo atsakingi tik u\xc5\xbe vaizd\xc4\x85. Garso, muzikos ir speciali\xc5\xb3j\xc5\xb3 efekt\xc5\xb3 k\xc5\xabr\xc4\x97jai buvo pri\xc5\xbei\xc5\xabrimi vaizdo montuotojo ar pa\xc4\x8dio re\xc5\xbeisieriaus. Ta\xc4\x8diau dabar, moderni\xc5\xb3j\xc5\xb3 technologij\xc5\xb3 am\xc5\xbeiuje, visos \xc5\xa1ios atsakomyb\xc4\x97s sugul\xc4\x97 ant vaizdo montuotojo pe\xc4\x8di\xc5\xb3. Dabar gan da\xc5\xbenai, ypa\xc4\x8d nedidel\xc4\xaf biud\xc5\xbeet\xc4\x85 turin\xc4\x8diuose filmuose, montuotojas ar jo asistentas pats karpo muzik\xc4\x85, kuria specialiuosius vaizdo ir garso efektus. V\xc4\x97liau kokybi\xc5\xa1kam produkto i\xc5\xa1baigimui \xc5\xa1ie laikini elementai yra pakei\xc4\x8diami ir sutvarkomi garso bei vaizdo k\xc5\xabrimo specialist\xc5\xb3._NEWLINE_Filmo montavimas yra menas, kuris gali b\xc5\xabti panaudojamas daugybe b\xc5\xabd\xc5\xb3. Galima sukurti jautrum\xc4\x85 provokuojan\xc4\x8dius monta\xc5\xbeus; tai gali tapti eksperimentinio kino laboratorija; galima i\xc5\xa1kelti emocin\xc4\x99 ties\xc4\x85 aktoriaus vaidyboje; sukurti reikiam\xc4\x85 po\xc5\xbei\xc5\xabr\xc4\xaf \xc4\xaf tam tikrus \xc4\xafvykius; galima sukurti ir pavojaus iliuzij\xc4\x85 ten, kur jo n\xc4\x97ra; suteikti reik\xc5\xa1m\xc4\x97s objektams, kurie \xc5\xa1iaip b\xc5\xabt\xc5\xb3 visi\xc5\xa1kai nepastebimi; ir net sukurti tam tikr\xc4\x85 emocin\xc4\xaf ry\xc5\xa1\xc4\xaf su \xc5\xbei\xc5\xabrovu.\n_START_SECTION_\nPirmieji eksperimentai\n_START_PARAGRAPH_\nAnkstyvieji Tomo Edisono (jo kompanija i\xc5\xa1rado judan\xc4\x8di\xc5\xb3 paveiksliuk\xc5\xb3 kamer\xc4\x85 ir projektori\xc5\xb3) bei kit\xc5\xb3 k\xc5\xabr\xc4\x97j\xc5\xb3 filmai buvo trumpametra\xc5\xbeiai, vieno ilgio, stati\xc5\xa1ki ir u\xc5\xberakinto kadro. Judesys kadre buvo viskas, ko reik\xc4\x97jo pralinksminti auditorijai, taigi pirmuosiuose filmuose buvo rodoma papras\xc4\x8diausia veikla, tokia kaip eismas gatv\xc4\x97je. Ten nebuvo nei istorijos, nei redagavimo. Kiekvienas filmas trukdavo iki tol, kol baigdavosi visa juosta kameroje._NEWLINE_1899 metais T. Edisonas pasamd\xc4\x97 Edvin\xc4\x85 S. Porter\xc4\xaf ir netrukus j\xc4\xaf paskyr\xc4\x97 b\xc5\xabti atsakingu u\xc5\xbe jo filmavimo studij\xc4\x85 Niujorke. Porteris paprastai yra laikomas amerikie\xc4\x8di\xc5\xb3 re\xc5\xbeisieriumi, kuris eksperimentavo su film\xc5\xb3 montavimu. Jis dirbo su daugybe nedideli\xc5\xb3 film\xc5\xb3 iki 1903\xc2\xa0m., kuomet pastat\xc4\x97 film\xc4\x85 \xe2\x80\x9eAmerikie\xc4\x8dio gaisrininko gyvenimas\xe2\x80\x9c (Life of an American Fireman). Filmas buvo didelis laim\xc4\x97jimas, jame buvo siu\xc5\xbeetas, veiksmas ir net stambus rankos, spaud\xc5\xbeian\xc4\x8dios gaisro pavojaus signal\xc4\x85, planas. Film\xc4\x85 sudaro nenutr\xc5\xabkstantis pasakojimas apimantis septynias scenas, sudarytas i\xc5\xa1 devyni\xc5\xb3 kadr\xc5\xb3. Kaip ir visi ankstyvieji kino k\xc5\xabr\xc4\x97jai, jis per\xc4\x97m\xc4\x97 id\xc4\x97jas i\xc5\xa1 kit\xc5\xb3 ir band\xc4\x97 pagerinti tai, k\xc4\x85 pasiskolino. Filmais \xe2\x80\x9eJack and the Beanstalk\xe2\x80\x9c 1902\xc2\xa0m. ir \xe2\x80\x9eLife of an American Fireman\xe2\x80\x9c jis sek\xc4\x97 ankstyvaisiais \xc5\xbdor\xc5\xbeo Melje (Georges M\xc3\xa9li\xc3\xa8s) ir nari\xc5\xb3 i\xc5\xa1 Anglijos \xe2\x80\x9eBraitono mokyklos\xe2\x80\x9c, toki\xc5\xb3 kaip D\xc5\xbeeimso Viljamsono (James Williamson), darbais. Vietoj staigi\xc5\xb3 sand\xc5\xabr\xc5\xb3 arba pertrauk\xc5\xb3 tarp kadr\xc5\xb3, Porteris suk\xc5\xabr\xc4\x97 nepastebimus (ma\xc5\xbe\xc4\x97jan\xc4\x8dius), tolygius per\xc4\x97jimus i\xc5\xa1 vieno kadro \xc4\xaf kit\xc4\x85. \xc5\xa0i technika filme \xe2\x80\x9eLife of an American Fireman\xe2\x80\x9c leido auditorijai sekti sud\xc4\x97ting\xc4\x85 lauko jud\xc4\x97jim\xc4\x85 scenose._NEWLINE_Porteris t\xc4\x99s\xc4\x97 eksperimentavim\xc4\x85 su kinematografijos technikomis ir kituose filmuose. Filmas \xe2\x80\x9eDidysis traukinio apipl\xc4\x97\xc5\xa1imas\xe2\x80\x9c (The Great Train Robbery) tuo laikotarpiu buvo novatori\xc5\xa1kas ir jis vis dar yra rodomas dabartin\xc4\x97se kino mokyklose kaip ankstyvojo film\xc5\xb3 montavimo formos pavyzdys. Jis buvo pirmasis 1903\xc2\xa0m. sukurtas dinami\xc5\xa1kas, veiksm\xc4\x85 redaguojantis, sujungiant scen\xc5\xb3 kadrus kartu skirtingu metu ir skirtingose vietose pavyzdys ir emocine \xc4\xaftaka nepasiekiamas ilgame, stati\xc5\xa1kame kadre. B\xc5\xabdamas vienas pirm\xc5\xb3j\xc5\xb3 daugiaprofesini\xc5\xb3 film\xc5\xb3 k\xc5\xabr\xc4\x97j\xc5\xb3 (filmo direktorius, redaktorius ir projektuotojas), Porteris taip pat i\xc5\xa1rado ir panaudojo ankstyvuosius (nors ir primityvius) vaizdo efektus, tokius kaip dublerio pasirodymai, miniati\xc5\xabros ir ekrano padalinimai._NEWLINE_Porteris atrado svarbi\xc5\xb3 aspekt\xc5\xb3 filmavimo kalboje, tai, kad ekrano vaizde neb\xc5\xabtina parodyti \xc5\xbemogaus visu \xc5\xabgiu nuo galvos iki koj\xc5\xb3 bei tai, kad dviej\xc5\xb3 kadr\xc5\xb3 sujungimas \xc5\xbei\xc5\xabrov\xc5\xb3 mintyse sukuria kontekstin\xc4\xaf santyk\xc4\xaf. Tai buvo pagrindiniai atradimai, kurie vis\xc4\x85 netiesiogin\xc4\x99 arba netiesiogin\xc4\x99 \xc4\xafra\xc5\xa1om\xc4\x85j\xc4\x85 pasakojam\xc4\x85 filmo med\xc5\xbeiag\xc4\x85 bei televizij\xc4\x85 padar\xc4\x97 \xc4\xafgyvendinam\xc4\x85\xc2\xa0\xe2\x80\x93 tai, kad kadrai (\xc5\xa1iuo atveju pilnos scenos, kadangi kiekvienas kadras talpina vis\xc4\x85 scen\xc4\x85) gali b\xc5\xabti \xc4\xafam\xc5\xbeinami skirtingose erdv\xc4\x97se ir skirtingais laiko momentais (valandomis, dienomis ar net m\xc4\x97nesiais) ir sujungiami \xc4\xaf vientis\xc4\x85 pasakojim\xc4\x85. Filmas \xe2\x80\x9eDidysis traukinio apipl\xc4\x97\xc5\xa1imas\xe2\x80\x9c talpina scenas, nufilmuotas i\xc5\xa1 telegrafo stoties, gele\xc5\xbeinkelio vagon\xc5\xb3 salono ir \xc5\xa1oki\xc5\xb3 sal\xc4\x97s, taip pat i\xc5\xa1 lauko scen\xc5\xb3, gele\xc5\xbeinkelio vandens bok\xc5\xa1to, paties traukinio, i\xc5\xa1 kelio ta\xc5\xa1ko \xc5\xa1alia b\xc4\x97gi\xc5\xb3 ir i\xc5\xa1 mi\xc5\xa1ko. Kai pl\xc4\x97\xc5\xa1ikai palieka telegrafo stot\xc4\xaf ir atsiranda prie vandens bok\xc5\xa1to, \xc5\xbei\xc5\xabrovai patiki, kad jie i\xc5\xa1kart patenka i\xc5\xa1 vieno pastato \xc4\xaf kit\xc4\x85. Arba, kai viename kadre jie lipa \xc4\xaf traukin\xc4\xaf, o kitame patenka \xc4\xaf baga\xc5\xbeo skyri\xc5\xb3, \xc5\xbei\xc5\xabrovai mano, kad jie yra tame pa\xc4\x8diame traukinyje._NEWLINE_Ma\xc5\xbedaug apie 1918\xc2\xa0m. rus\xc5\xb3 re\xc5\xbeisierius Levas Kule\xc5\xa1ovas padar\xc4\x97 eksperiment\xc4\x85, kuris \xc4\xafrodo \xc5\xa1tai k\xc4\x85. Jis pa\xc4\x97m\xc4\x97 sen\xc4\x85 kino \xc4\xafra\xc5\xa1\xc4\x85 su \xc5\xbeinomo rus\xc5\xb3 aktoriaus galvos kadru ir pertrauk\xc4\x97 kadr\xc4\x85 su kitu, sriubos duben\xc4\x97lio kadru, tuomet su vaiko \xc5\xbeaid\xc5\xbeian\xc4\x8dio pliu\xc5\xa1iniu me\xc5\xa1ku\xc4\x8diu ir su pagyvenusios moters karste kadru. Kai jis parod\xc4\x97 film\xc4\x85 \xc5\xbemon\xc4\x97ms jie gyr\xc4\x97 aktoriaus vaidinam\xc4\x85 vaidmen\xc4\xaf\xc2\xa0\xe2\x80\x93 jo alk\xc4\xaf veide pama\xc4\x8dius sriub\xc4\x85, d\xc5\xbeiaugsm\xc4\x85 vaiku ir sielvart\xc4\x85 \xc5\xbei\xc5\xabrint \xc4\xaf mirusi\xc4\x85 moter\xc4\xaf. \xc5\xbdinoma, aktoriaus kadras buvo padarytas \xc5\xbeymiai anks\xc4\x8diau nei visi kiti kadrai ir jis niekada j\xc5\xb3 nemat\xc4\x97. Taigi, paprastas kadr\xc5\xb3 sekos suderinimas sukuria ry\xc5\xa1\xc4\xaf.\n_START_SECTION_\nFilmo montavimo technologijos istorija\n_START_PARAGRAPH_\nPrie\xc5\xa1 paplintant nelinijin\xc4\x97ms montavimo sistemoms, buvo dirbama su filmo kopijos negatyvu, kuris buvo karpomas fizi\xc5\xa1kai ir v\xc4\x97liau montuojamas bei sukamas naudojant tokius aparatus, kaip Moviola, K.-E.-M. arba Steenbeck. Dabar, dauguma film\xc5\xb3 yra montuojami skaitmeniniu b\xc5\xabdu naudojant tokias sistemas, kaip Avid ar Final Cut Pro. Anks\xc4\x8diau filmo kopijos (ne originalo negatyvo) naudojimas leido montuotojui eksperimentuoti tiek, kiek tik jis panor\xc4\x97davo, nebijodamas sugadinti filmo originalo._NEWLINE_Kai filmo pradinis variantas yra sukarpomas iki patenkinamos stadijos, tada yra daromas montavimo sprendim\xc5\xb3 s\xc4\x85ra\xc5\xa1as (EDL). Po to filmo montuotojas, remdamasis s\xc4\x85ra\xc5\xa1u, karpo bei lipdo filmo juost\xc4\x85, kad paruo\xc5\xa1t\xc5\xb3 galutin\xc4\xaf variant\xc4\x85. \xc5\xa0iandien \xc5\xa1i technologija jau n\xc4\x97ra b\xc5\xabtina, t. y. filmo negatyvo juosta neb\xc5\xabtinai turi b\xc5\xabti fizi\xc5\xa1kai karpoma. Naudojant moderni\xc4\x85sias technologijas filmo juosta yra tiesiog nuskenuojama ir perkeliama \xc4\xaf kompiuter\xc4\xaf, kur j\xc4\x85 v\xc4\x97liau ir montuoja.\n_START_SECTION_\nMonta\xc5\xbeisto versija\n_START_PARAGRAPH_\nGalima i\xc5\xa1skirti kelet\xc4\x85 filmo monta\xc5\xbeo stadij\xc5\xb3 ir pirmasis pakeitimus atlieka filmo redaktorius/monta\xc5\xbeistas. Redaktoriaus monta\xc5\xbeas (angl. editor\xe2\x80\x99s cut, assembly edit, rough cut) paprastai yra pirmasis \xc5\xbeingsnis link filmo galutin\xc4\x97s versijos. Filmo redaktorius pradeda dirbti prasid\xc4\x97jus filmavimui. Tik\xc4\x97tina, jog dar prie\xc5\xa1 prasidedant montavimo darbams redaktorius bei re\xc5\xbeisierius jau bus aptar\xc4\x99 kiekvienos dienos filmavimo proces\xc4\x85, o redaktorius jau bus susidar\xc4\x99s apytiksl\xc4\x99 re\xc5\xbeisieriaus ketinim\xc5\xb3 vizij\xc4\x85. Kadangi tai pirmoji filmo montavimo stotel\xc4\x97, redaktoriaus sumontuota med\xc5\xbeiaga da\xc5\xbenai b\xc5\xabna ilgesn\xc4\x97 nei galutin\xc4\x97 filmo versija. Filmo montuotojas t\xc4\x99sia filmuotos med\xc5\xbeiagos tobulinim\xc4\x85 besit\xc4\x99siant filmavimams ir da\xc5\xbenai visas montavimo procesas t\xc4\x99siasi daugyb\xc4\x99 m\xc4\x97nesi\xc5\xb3, kartais ilgiau nei metus, priklausomai nuo filmo.\n_START_SECTION_\nRe\xc5\xbeisieriaus versija\n_START_PARAGRAPH_\nPasibaigus filmavimams, re\xc5\xbeisierius vis\xc4\x85 savo d\xc4\x97mes\xc4\xaf gali sutelkti bendradarbiavimui su filmo redaktoriumi tolimesniam filmo monta\xc5\xbeo tobulinimui. \xc5\xa0is laikas yra skiriamas atrinkti filmuot\xc4\x85 med\xc5\xbeiag\xc4\x85 atitinkan\xc4\x8di\xc4\x85 re\xc5\xbeisieriaus vizij\xc4\x85. Jungtin\xc4\x97se Amerikos Valstijose pagal Amerikos Re\xc5\xbeisieri\xc5\xb3 Gildijos (Directors Guild of America) taisykles re\xc5\xbeisierius turi ma\xc5\xbeiausiai de\xc5\xa1imt savai\xc4\x8di\xc5\xb3 po filmavimo pabaigos paruo\xc5\xa1ti pirmajam monta\xc5\xbeui._NEWLINE_Re\xc5\xbeisierius su filmo redaktoriumi nuodugniai per\xc5\xbei\xc5\xabri vis\xc4\x85 filmuot\xc4\x85 med\xc5\xbeiag\xc4\x85. Scenos bei kadrai perd\xc4\x97liojami, pa\xc5\xa1alinami, sutrumpinami, atliekami \xc4\xafvair\xc5\xabs pakeitimai. Da\xc5\xbenai atliekant \xc5\xa1iuos pakeitimus paai\xc5\xa1k\xc4\x97ja siu\xc5\xbeeto neatitikimai, tr\xc5\xabksta kadro ar netgi keli\xc5\xb3, o tai reikalauja nauj\xc5\xb3 scen\xc5\xb3 filmavimo. Kadangi \xc5\xa1ioje redagavimo stadijoje yra daug bendradarbiavimo, \xc5\xa1i stadija u\xc5\xbetrunka gerokai ilgiau nei visas filmavimas, o dauguma montuotoj\xc5\xb3 bei re\xc5\xbeisieri\xc5\xb3 u\xc5\xbemezga unikal\xc5\xb3 k\xc5\xabrybingo bendradarbiavimo ry\xc5\xa1\xc4\xaf.\n_START_SECTION_\nGalutin\xc4\x97 versija\n_START_PARAGRAPH_\nDa\xc5\xbenai po re\xc5\xbeisieriaus pakeitim\xc5\xb3 kino juostoje kelet\xc4\x85 tolimesni\xc5\xb3 pakeitim\xc5\xb3 atlieka vienas ar keli prodiuseriai, atstovaujantys produkcijos kompanij\xc4\x85 ar/ir kino studij\xc4\x85. Praeityje buvo keletas nesutarim\xc5\xb3 tarp re\xc5\xbeisieriaus ir kino studijos, kartais tai veda prie Alan Smithee, re\xc5\xbeisieriaus atsisakymo b\xc5\xabti siejamam su k\xc5\xabr\xc4\x97j\xc5\xb3 s\xc4\x85ra\xc5\xa1u. Alan Smithee yra oficialus kino re\xc5\xbeisieri\xc5\xb3 naudojamas terminas, rei\xc5\xa1kiantis projekto, filmo ar pan. i\xc5\xa1si\xc5\xbead\xc4\x97jim\xc4\x85.\n_START_SECTION_\nFilmo login\xc4\x97 seka, vientisumas\n_START_PARAGRAPH_\nFilmo login\xc4\x97 seka, arba nuoseklus montavimas yra terminas, nurodantis, jog kadr\xc5\xb3 seka turi b\xc5\xabti nuosekli, vientisa, logi\xc5\xa1ka lyg kamera papras\xc4\x8diausiai b\xc5\xabt\xc5\xb3 pakeitusi filmavimo kamp\xc4\x85. Pavyzd\xc5\xbeiui, jei viename kadre alaus bokalas yra tu\xc5\xa1\xc4\x8dias, sekan\xc4\x8diame jis negali b\xc5\xabti pilnas. Tiesiogin\xc4\x97s sporto rengini\xc5\xb3 transliacijos yra ypa\xc4\x8d nuoseklios filmuotos med\xc5\xbeiagos pavyzdys. Gyvai filmuojantys operatoriai karpo gyvus \xc4\xafvykius ir jie atitinka vienas kit\xc4\x85. Dauguma \xc5\xbemoni\xc5\xb3 nesutapimus vertina kaip logines klaidas nuoseklume, ir filmo redaktorius atsako u\xc5\xbe tokias klaidas. Filmo montuotojui login\xc4\x97 seka nuoseklume yra vienas i\xc5\xa1 paskutini\xc5\xb3j\xc5\xb3 dalyk\xc5\xb3 svarbos s\xc4\x85ra\xc5\xa1e._NEWLINE_Formaliai, nuoseklumas yra \xc5\xbemogaus, atsakingo u\xc5\xbe filmo nuoseklumo palaikym\xc4\x85, scenarijaus laikym\xc4\x85si (angl. script supervisor, continuinity supervisor) bei filmo re\xc5\xbeisieriaus atsakomyb\xc4\x97. Jie kartu yra atsakingi u\xc5\xbe nuoseklumo i\xc5\xa1laikym\xc4\x85 bei klaid\xc5\xb3 vengim\xc4\x85 filmavimo metu. Script supervisor filmavimo metu s\xc4\x97di greta re\xc5\xbeisieriaus ir jo u\xc5\xbeduotis yra sekti login\xc4\x99 sek\xc4\x85, nuoseklum\xc4\x85. Jis yra tarsi monta\xc5\xbeisto budin\xc4\x8dios akys. Jei kadrai yra filmuojami nenuosekliai, kaip da\xc5\xbenai ir nutinka, jo u\xc5\xbeduotis\xc2\xa0\xe2\x80\x93 u\xc5\xbetikrinti, kad alaus bokalas b\xc5\xabtu tinkamos b\xc5\xabkl\xc4\x97s, jei reikia tu\xc5\xa1\xc4\x8dias, jei reikia\xc2\xa0\xe2\x80\x93 pilnas. Montuotojas naudojasi script supervisor pasteb\xc4\x97jimais sekdamas didel\xc4\x97s apimties filmuot\xc4\x85 med\xc5\xbeiag\xc4\x85.\n_START_SECTION_\nRus\xc5\xb3 monta\xc5\xbeas\n_START_PARAGRAPH_\nLevas Kule\xc5\xa1ovas buvo vienas i\xc5\xa1 pirm\xc5\xb3j\xc5\xb3 rus\xc5\xb3 kino teoretik\xc5\xb3. Anot jo, viena i\xc5\xa1 svarbiausi\xc5\xb3 kino savybi\xc5\xb3 yra tai, kad jis yra \xc4\xafra\xc5\xa1omas. Filmo \xc4\xafra\xc5\xa1ymas\xc2\xa0\xe2\x80\x93 tai tarsi namo statymas. Plyta po plytos (kadras po kadro), pastatas (filmas) yra pastatomas. Literat\xc5\xabroje da\xc5\xbenai cituojamas Kule\xc5\xa1ovo eksperimentas, kuriuo buvo nustatyta, jog monta\xc5\xbeas gali leisti \xc5\xbei\xc5\xabrovui pa\xc4\x8diam susidaryti i\xc5\xa1vadas apie filme vykstant\xc4\xaf veiksm\xc4\x85. Paai\xc5\xa1k\xc4\x97jo, jog monta\xc5\xbeas veikia, nes \xc5\xbei\xc5\xabrovas daro i\xc5\xa1vadas pasiremdamas kontekstu._NEWLINE_Nors JAV re\xc5\xbeisierius D. W. Grifitas nebuvo monta\xc5\xbeo mokyklos atstovas, ta\xc4\x8diau jis vienas i\xc5\xa1 pirm\xc5\xb3j\xc5\xb3 apibr\xc4\x97\xc5\xbe\xc4\x97 monta\xc5\xbeo poveik\xc4\xaf ir svarb\xc4\x85\xc2\xa0susiejant atskiras ir viena nuo kitos nepriklausomas juostos dalis, rodant lygiagre\xc4\x8dius veiksmus skirtingose vietose ir \xc5\xa1ifruojant kino kalb\xc4\x85. Ankstyvieji Grifito darbai sulauk\xc4\x97 Kule\xc5\xa1ovo ir kit\xc5\xb3 rus\xc5\xb3 re\xc5\xbeisieri\xc5\xb3 susidom\xc4\x97jimo ir \xc5\xbeymiai prapl\xc4\x97t\xc4\x97 vyravus\xc4\xaf suvokim\xc4\x85 apie film\xc5\xb3 \xc4\xafra\xc5\xa1ymo technikos svarb\xc4\x85._NEWLINE_Sergejus Eizen\xc5\xa1teinas buvo Kule\xc5\xa1ovo studentas, ta\xc4\x8diau jo id\xc4\x97jos apie monta\xc5\xbe\xc4\x85 buvo kiek kitokios. Eizen\xc5\xa1teinas laik\xc4\x97 monta\xc5\xbe\xc4\x85 dialektine priemone, kuriant prasmes. Pabr\xc4\x97\xc5\xbedamas nesusijusi\xc5\xb3 kadr\xc5\xb3 kontrast\xc4\x85 jis band\xc4\x97 provokuoti \xc5\xbei\xc5\xabrovo asociacijas, sukeldamas jiems \xc5\xa1ok\xc4\x85.\n_START_SECTION_\nMonta\xc5\xbeo seka\n_START_PARAGRAPH_\nMonta\xc5\xbeo seka susideda i\xc5\xa1 daugyb\xc4\x97s trump\xc5\xb3 kadr\xc5\xb3, kurie yra \xc4\xafra\xc5\xa1yti tam tikra tvarka, kad i\xc5\xa1reik\xc5\xa1t\xc5\xb3 norim\xc4\x85 papasakoti mint\xc4\xaf. Ji labiau siekia pagreitinti vientisos istorijos perteikim\xc4\x85 (padeda paskirstyti laik\xc4\x85 ir pagreitina j\xc4\xaf), negu perteikia simbolin\xc4\x99 prasm\xc4\x99. Vienas i\xc5\xa1 pirm\xc5\xb3j\xc5\xb3 garsiausi\xc5\xb3 monta\xc5\xbeo pavyzd\xc5\xbei\xc5\xb3 kine buvo 1968\xc2\xa0m. filmas \xe2\x80\x9e2001 m. kosmin\xc4\x97 odis\xc4\x97ja\xe2\x80\x9c (2001: A Space Odyssey), vaizdav\xc4\x99s \xc5\xbemogaus i\xc5\xa1sivystym\xc4\x85 i\xc5\xa1 be\xc5\xbed\xc5\xbeion\xc4\x97s.\n_START_SECTION_\nLogin\xc4\x97s sekos ir vientisumo monta\xc5\xbeas (angl. continuity editing)\n_START_PARAGRAPH_\nMonta\xc5\xbeo stilius, tap\xc4\x99s \xc5\xbeinomu kaip populiarusis \xe2\x80\x9eklasikinis Holivudo\xe2\x80\x9c stilius, buvo i\xc5\xa1vystytas pirm\xc5\xb3j\xc5\xb3 Europos ir JAV re\xc5\xbeisieri\xc5\xb3, o ypa\xc4\x8d tokiuose Deivido Vorko Grifito filmuose kaip \xe2\x80\x9eTautos gimimas\xe2\x80\x9c (The Birth of a Nation) ir \xe2\x80\x9eNepakantumas\xe2\x80\x9c (Intolerance). Klasikinis stilius u\xc5\xbetikrina laiko ir erdv\xc4\x97s t\xc4\x99stinum\xc4\x85 pa\xc5\xbeangiu pasakojimo b\xc5\xabdu, naudojant tokias technikas kaip 180 laipsni\xc5\xb3 taisykl\xc4\x97, \xc4\xaf\xc5\xbeanginis/steigiamasis kadras (angl. establishing shot), atvirk\xc5\xa1tinis kadras.\n_START_SECTION_\nLogin\xc4\x97s sekos ir vientisumo monta\xc5\xbeo alternatyvos (netradicin\xc4\x97s arba eksperimentin\xc4\x97s)\n_START_PARAGRAPH_\nTokie ankstyvieji rus\xc5\xb3 film\xc5\xb3 k\xc5\xabr\xc4\x97jai kaip Levas Kule\xc5\xa1ovas toliau tyrin\xc4\x97jo ir konceptualizavo monta\xc5\xbe\xc4\x85 bei jo ideologin\xc4\x99 kilm\xc4\x99. Sergejus Eizen\xc5\xa1teinas i\xc5\xa1vyst\xc4\x97 monta\xc5\xbeo sistem\xc4\x85, kuri buvo sukurta ne pagal klasikines holivudinio monta\xc5\xbeo taisykles ir buvo pavadinta intelektualiuoju monta\xc5\xbeu._NEWLINE_Alternatyv\xc4\x85 tradiciniam monta\xc5\xbeui pateik\xc4\x97 ir ankstyvieji siurrealistai bei dada film\xc5\xb3 k\xc5\xabr\xc4\x97jai, tokie kaip Luis Bu\xc3\xb1uel (filmo \xe2\x80\x9eChien Andalou\xe2\x80\x9c re\xc5\xbeisierius, 1929) ir Ren\xc3\xa9 Clair (filmo, kuriame vaidino \xc4\xaf\xc5\xbeymus dada aktoriai Marselis Diu\xc5\xa1ampas ir Men R\xc4\x97jus, \xe2\x80\x9eEntr\xe2\x80\x99acte\xe2\x80\x9c re\xc5\xbeisierius, 1924). Abu filmo k\xc5\xabr\xc4\x97jai, Clair ir Bu\xc3\xb1uel, eksperimentavo su monta\xc5\xbeo technikomis dar iki tol, kol buvo i\xc5\xa1rastas vadinamasis \xe2\x80\x9eMTV stiliaus\xe2\x80\x9c monta\xc5\xbeas._NEWLINE_Pranc\xc5\xabz\xc5\xb3 naujosios bangos film\xc5\xb3 k\xc5\xabr\xc4\x97jai \xc5\xbdanas Lukas Godardas ir Fransua Triufo bei j\xc5\xb3 kolegos amerikie\xc4\x8diai Endis Varholas ir D\xc5\xbeonas Kasavetas taip pat pl\xc4\x97t\xc4\x97 monta\xc5\xbeo technik\xc5\xb3 galimybes XX a. 6-ajame ir 7-ajame de\xc5\xa1imtme\xc4\x8diuose. 7-ojo de\xc5\xa1. Naujosios pranc\xc5\xabz\xc5\xb3 bangos filmams ir nenaratyviniams filmams buvo naudojamas ner\xc5\xabpestinga redagavimo stilius, kuris neatitiko tradicinio Holivudo film\xc5\xb3 redagavimo etiketo. Kaip ir pirmtak\xc5\xb3 dada bei siurrealist\xc5\xb3, Naujosios pranc\xc5\xabz\xc5\xb3 bangos redagavimas da\xc5\xbenai atkreip\xc4\x97 d\xc4\x97mes\xc4\xaf \xc4\xaf d\xc4\x97l t\xc4\x99stinumo tr\xc5\xabkumo, atskleid\xc5\xbeiamo refleksinio sav\xc4\x99s atpa\xc5\xbeinimo (primenan\xc4\x8dio auditorijai, kad ji \xc5\xbei\xc5\xabr\xc4\x97jo film\xc4\x85), ir taip pat d\xc4\x97l atviro per\xc5\xa1okan\xc4\x8di\xc5\xb3 kadr\xc5\xb3 (angl. jump cuts) naudojimo arba su naratyvu nesusijusios med\xc5\xbeiagos \xc4\xafterpimo.'